## Vicente Martínez Mus destaca “la rapidesa i eficàcia” dels treballs realitzats en la zona afectada per l’incendi de Montitxelvo

*** El conseller assegura que la inversió total d’esta actuació ascendix a 342.902 euros i s’estima que tinga un termini d’un any
* Els treballs, que van començar el mes de maig, ja es troben executats al 50 %**

El conseller de Medi Ambient, Infraestructures i Territori, Vicente Martínez Mus, ha destacat “la rapidesa i eficàcia” dels treballs realitzats en la zona afectada per l’incendi de Montitxelvo el novembre de 2023.

Així s’ha pronunciat el titular de Medi Ambient durant la visita als treballs que van començar el mes de maig i que ja es troben executats al 50 %. Per primera vegada, ha remarcat, “s’ha tramitat un contracte d’emergència amb una empresa privada que està fent el treball d’una manera àgil i eficient”.

El conseller ha assegurat que amb esta adjudicació “aconseguim que els treballs tinguen un cost inferior, per la qual cosa som més eficients amb els recursos públics”. La inversió total d’esta actuació ascendix a 342.902 euros i s’estima que tinga un termini d’un any.

Martínez Mus ha explicat que els treballs que s’estan duent a terme permetran regenerar la zona afectada per l’incendi. “S’actua per a mitigar l’erosió, contindre les correnties d’aigua en cas que hi haja pluges torrencials i, a més, adequar els camins, així com el mobiliari”, ha assenyalat. També està previst que es construïsquen dics i es restaure el paredat de bancals enfront del risc d’enfonsament.

Quant a les tasques de reforestació, s’està duent a terme el tractament o l’extracció de peus de l’arbratge, que suposen un risc fitosanitari, i s’actua per a millorar l’estat de les espècies supervivents. Així mateix, es construirà una infraestructura per al foment de la fauna silvestre.

L’incendi, que va afectar la zona de Montitxelvo, Terrateig i l’Orxa, va calcinar 2.244 hectàrees, que representaven un 92,5 % de terreny forestal, 524 hectàrees de les quals eren gestionades per la Generalitat.

Fecha: 04/10/2024